CELEX: C2006/326/149
Language: el
Date: 2006-12-30 00:00:00
Title: Υπόθεση T-322/06: Προσφυγή της 21ης Νοεμβρίου 2006 — Espinosa Labella κ.λπ. κατά Επιτροπής

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/72
            
         Προσφυγή της 21ης Νοεμβρίου 2006 — Espinosa Labella κ.λπ. κατά Επιτροπής
   (Υπόθεση T-322/06)
   (2006/C 326/149)
   Γλώσσα διαδικασίας: η ισπανική
   Διάδικοι
   
      Προσφεύγοντες: Manuel Espinosa Labella κ.λπ. (Αλμερία, Ισπανία) (εκπρόσωπος: Ma. J. Rovira, abogada)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής για τη μεσογειακή περιοχή καθό μέρος αναγνωρίζει ως τόπο κοινοτικής σημασίας (ΤΚΣ) ES 166 0014 το «Artos de El Ejido» και να διατάξει την απόσυρση της εν λόγω τοποθεσίας από τον σχετικό κατάλογο των «τόπων κοινοτικού ενδιαφέροντος» που περιέχεται στην εν λόγω απόφαση,
            
         
               —
            
            
               επικουρικώς προς το ανωτέρω αίτημα, να ακυρώσει την απόφαση καθό μέρος αναγνωρίζει ότι στον εν λόγω τόπο κοινοτικής σημασίας περιλαμβάνονται τα αγροτεμάχια που κείνται στον δήμο του El Ejido, βορείως της Santa María del Águila, ή, πράγμα που καταλήγει στο ίδιο αποτέλεσμα, να κηρύξει άκυρη την απόφαση καθό μέρος αναγνωρίζει ότι στον ως άνω τόπο κοινοτικής σημασίας «Artos de El Ejido» περιλαμβάνονται τα αγροτεμάχια που βρίσκονται μεταξύ θερμοκηπίων βορείως της Santa María del Águila.
            
         
               —
            
            
               Να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την παρούσα προσφυγή ζητείται η ακύρωση της αποφάσεως της Επιτροπής, της 19ης Ιουλίου 2006, σχετικά με την έγκριση, σύμφωνα με την οδηγία 92/43/ΕΟΚ του Συμβουλίου, του καταλόγου των τόπων κοινοτικής σημασίας για τη μεσογειακή βιογεωγραφική περιοχή (1), καθό μέρος αναγνωρίζει ως τόπο κοινοτικού ενδιαφέροντος την τοποθεσία ES611 0014 «Artos de El Ejido», στο σύνολό της ή, επικουρικώς, κατά το μέρος που περιλαμβάνονται στον εν λόγω κατάλογο αγροτεμάχια ιδιοκτησίας των προσφευγόντων.
   Προς στήριξη των ισχυρισμών τους, οι προσφεύγοντες υποστηρίζουν τα εξής:
   
               —
            
            
               Ότι η προσφεύγουσα δεν αξιολόγησε επαρκώς την πρόταση του Βασιλείου της Ισπανίας να περιληφθεί το «Artos de El Ejido» στον κατάλογο τόπων κοινοτικής σημασίας της μεσογειακής βιογεωγραφικής περιοχής, σε αντίθεση με τα προβλεπόμενα στο άρθρο 4 της οδηγίας 94/43/ΕΚ. Ισχυρίζονται συναφώς ότι, από τότε που πληροφορήθηκαν την πρόταση αυτή, απευθύνθηκαν επανειλημμένως στους υπεύθυνους της Γενικής Διεύθυνσης Περιβάλλοντος της Επιτροπής, επικαλούμενοι:
            
         
               —
            
            
               την σοβαρή επέμβαση του ανθρώπου στην εν λόγω περιοχή, η οποία παύει έτσι να αποτελεί οικοσύστημα για άγρια είδη·
            
         
               —
            
            
               τον μη καθορισμό των ορίων του προς χαρακτηρισμό ΤΚΣ ή, εναλλακτικώς, τον ακατάλληλο καθορισμό τους βάσει των ορίων των ιδωτικών ιδιοκτησιών και όχι βάσει των φυσικών χαρακτηριστικών της περιοχής·
            
         
               —
            
            
               την απουσία επιστημονικής βάσεως για την προστασία ορισμένων ειδών εντός αγροτεμαχίων που βρίσκονται σε ζώνες γεωργίας βιομηχανικής κλίμακας ή εντατικής καλλιέργειας με θερμοκήπια.
            
         Στην περίπτωση του ΤΚΣ που μας απασχολεί, η θιγόμενη περιοχή επελέγη εσφαλμένως, καθόσον το ισπανικό κράτος δεν παρέσχε, ως όφειλε, πλήρη επιστημονική στήριξη. Ωστόσο, η παράλειψη του ισπανικού κράτους δεν απαλλάσσει την Επιτροπή από την υποχρέωση να απαιτήσει τη στήριξη αυτή. Τονίζεται συναφώς ότι η αιτιολογία της πράξεως με την οποία προσδιορίζεται ένας τόπος ως άξιος προστασίας πρέπει να έχει βασίζεται σε σοβαρά επιστημονικά στοιχεία και να πληροί πάντοτε τα κριτήρια του Παραρτήματος III της εν λόγω οδηγίας.
   
               —
            
            
               Ότι, αποδεχόμενη το γεγονός ότι δεν υπήρξε δημόσια συμμετοχή στη διαδικασία κατά την οποία το «Artos de El Ejido» περιλήφθηκε στον κατάλογο των ΤΚΣ και παραλείποντας να απαντήσει στα έγγραφα που της απηύθυναν οι προσφεύγοντες, η καθής παρέβη στοιχειώδεις διαδικαστικούς κανόνες, εμποδίζοντάς τους προσφεύγοντες να υπερασπιστούν την άποψή τους.
            
         
      (1)  ΕΕ L 259, της 21.9.2006, σ. 1.